Ikäihmisten perhehoidon koordinaattorit – 5 kysymystä ja vastausta

Perhehoidon koordinaattorit Minna Valtonen ja Jaana Ciani vastaavat kysymyksiin.

Mitä perhehoito palveluna on?

Perhehoito on asiakkaan hoivan ja huolenpidon järjestämistä joko asiakkaan kotona tai perhehoitajan kotona eli perhekodissa. Perhehoito voi olla lyhytaikaista, jolloin hoitoajan ovat muutamasta tunnista useamman vuorokauden jaksoihin tai pitkäaikaista, jolloin ikäihminen asuu perhehoitajan perheessä. Perhehoidon vahvuuksia ovat joustavuus, ikäihmisen yksilöllisyyden huomioiminen ja mahdollisuus jatkaa omannäköistä elämää. Perhehoito tukee kotona selviytymistä ja läheisten voimavaroja sekä siirtää kotihoidon tai asumispalveluiden tarvetta.

Kenelle perhehoito soveltuu?

Asiakkaan kotiin annettava perhehoito soveltuu niin yksin asuvien ikäihmisten arjen tukemiseen, kuin omaishoitotilanteisiin. Jaksot perhekodissa tukevat läheistään hoitavien jaksamista ja asiakkaan toimintakykyä. Perhehoito voi tukea myös sairaalasta kotiutumista.  Perhehoidon tarve arvioidaan aina yksilöllisesti.

Kuinka monta ikäihmisten perhehoitajaa tällä hetkellä Etelä-Karjalan hyvinvointialueella on?

Noin 80, joista suurin osa toimii asiakkaiden kodeissa. Perhehoitoa on saatavilla kaikissa Etelä-Karjalan kunnissa.

On mukava päästä tukemaan perhehoitajia heidän tärkeässä työssään. Perhehoitajat ovat huipputyyppejä ja kohtaavat ikäihmiset suurella sydämellä.

Jaana Ciani (kuvassa vasemmalla) ja Minna Valtonen

Kuka voi ryhtyä perhehoitajaksi?

Ikäihmisten perhehoitajalta edellytetään taustasta riippumatta ennakkovalmennukseen osallistumista ja siinä todettuja valmiuksia perhehoitajana toimimiseen. Valmennukseen voi hakeutua täysi-ikäiset henkilöt, jotka haluavat tukea ikäihmisten ja heidän läheistensä voimavaroja.

Mikä on parasta työssäsi?

Jaana: Olen aloittanut perhehoidon koordinaattorina 1.2.2025. Työ vaikuttaa todella monipuoliselta ja saan työskennellä erilaisten ihmisten kanssa. Kohtaamisten lisäksi työssä on myös kehittäminen vahvassa roolissa. On mukava päästä tukemaan perhehoitajia heidän tärkeässä työssään. Perhehoitajien tuen koenkin tärkeänä, että he pystyvät olemaan ikäihmisten arjessa tukena ja apuna.

Minna: On ilo tehdä työtä "ihmisen muotoisen" palvelun edistämiseksi ja työskennellä perhehoitajien ja perhehoitajuutta harkitsevien kanssa. Perhehoitajat ovat huipputyyppejä ja kohtaavat ikäihmiset suurella sydämellä. Kun asiakkaan tarpeet ja toiveet osuvat perhehoitajan valmiuksien kanssa yhteen, syntyy onnistuneita suhteita.

Lisätietoja:

Jaana Ciani, perhehoidon koordinaattori , puh. 040 845 2689, jaana.ciani@ekhva.fi

Minna Valtonen, perhehoidon koordinaattori, puh. 040 651 1876, minna.valtonen@ekhva.fi

Linkki perhehoidon nettisivulle